钦定古今图书集成/方舆汇编/职方典/第1033卷 > 《新驿记缙云县城隍记丽水忘归台铭》当世宝
## 钦定古今图书集成/方舆汇编/职方典/第1033卷 > 《新驿记缙云县城隍记丽水忘归台铭》当世宝

为四绝：曰盘陀塔。山顶有古砖塔，门忽裂，现一真身。郡人陈公云：为儿时，见石桥上有《盘陀和尚真身塔记》，末云：天足元年建。曰南涧寺，在神光寺东。梁时居士苏清舍宅为之。唐乾宁二年，闽王创天王殿，三年号南涧护国天王。合庵十二为寺，以居涧旁，故名南涧。上方有石佛像，唐天宝中雷震而出。曰神光寺。唐为金光明院。后唐监军孟彪南庄也，请于朝，舍为寺。宣宗夜梦神人发光殿庭，览奏异之，赐名金光明院，后改为大云。有絓月兰若、紫云禅窟、悫头石诸胜，曰仁王寺。晋天福三年，闽连重遇造，有雨花阁、横山楼，曰五百罗汉寺。贞明五年，王审知梦梵僧数百，奕奕有光，光所至处，有双桧并池而秀，一僧擎跪前曰：“王能饭吾于此乎？” 及旦访得，如梦中寺而堂之，命池曰浴圣，桧，曰“息圣” ，曰头陀岩。安文头陀游南涧寺，莽蔓中得一窦，仄足入宴坐其间，仅可容身。《摹崖》云：“客至不点茶，相看淡如水。白云深谷中，稳坐浮生理。” 普眼庵，亦安文头陀晏作之所。曰望潮峰，在神光寺后，曰左神策钟。咸通五年与神光寺额并赐。曰“五台山。” 王审知始创文珠台，并东西南北四台：曰王氏像，曰铜像，王氏用铜六万斤，黄金三百两，铸弥勒像，方三丈六尺。曰“百道阶” ，王氏所砌阶也。曰金刚迹，峰顶石上有巨迹。曰“般若台” ，昔有沙门持诵《般若经》于此，今为金粟庵。曰迦毗罗神，曰涅槃佛、卧佛也。曰石观音。僧广惠于惠胜堂后得异石，琢之曰大悲院。有僧常止庐岳三十年，诵《大悲神咒》，空中言曰：“功已成矣，可去救人。” 后归乡创此，曰僧行道处。相传有僧创砖室西峰，白日宴坐，清宵经行，一日坐逝，其夕闻爆裂声，诘旦见一石塞行道处，曰坐禅石。东峰盘石上有石如笋，微触即动，又号降睡石，曰霸石。意者以王霸得名。曰“天台桥。” 东峰岩侧有巨石梁，如天台石梁矣。曰“宿猿洞” ，昔有隐者，畜猿洞中，因以名之。景福三年，湛郎中俞弃官隐此。曰“金蟒穴” ，在宿猿洞东大石后。唐天成间，巨蟒长可六七丈，鳞甲如黄金，王氏填而建佛殿焉。今葫芦城是也。曰“谢公浴堂” ，凿井引泉为之。曰“观稼亭。” 唐阎济美守郡时，陛辞之日，德宗喻以农事，且言南方山水之富。到官首创是亭，以茂帝宠，曰初阳顶。济美守郡之暇，酷爱此峰，谓从事曰：“每旦群山犹暝，独此太阳先升。” 因题石上曰落景坪，在初阳西。曰放鹤亭。唐观察使崔干即寺东峰创亭，曰四向。亭下畜鹤，一日冲去，遂名放鹤。熙宁中，守程师孟改曰冲天，曰薛老峰。山顶突起“向阳峰” 三字。薛老，薛逢也。咸通中为候官令，与僧灵观游，创亭其侧，人书其峰曰“薛老云。” 按逢字陶臣，蒲州人，会昌进士。灵观住山，扃户罕接，惟一信士，每至食时，送供方开。伪闽癸卯岁，一夕风雨，闻山上如数千人喧噪，旦则三字倒立，其年闽亡。云。曰幽幽亭，宋候官令沈邈作台释迦院东北隅曰峻青，后重来为守，寺僧并台作亭，馆阁较勘，蔡襄名之曰“幽幽” 、曰道山亭。守程师孟作请，南丰曾巩为记，而林希书之。曰长乐台，曰石危亭，在山绝顶，曰蟠桃坞。旧《志》曰：疑“盘陀” 之误。曰跨灶亭，木雁亭也。孙觉有诗曰击壤亭，曰邻霄台，一曰凌霄。初建时称平材瓦土垩，若魏之凌云台然。诫曰：“毋修也，修且坏。” 后人修之，良久坏矣。曰天章台，曰清冷台，曰鳞次台，曰笺香台，曰白塔，曰宿云庵，曰惠安明应王庙。王姓陈，汉太丘二十二世孙也。旧隐是山，没而显灵。唐元和后始立庙。《庙碑》云：“心游坟典，性爱山水。身息宿猿之洞，门临落景之坪。” 王审知表其事，累封显应王。宋熙宁八年，改封惠安明应王，曰刚显祠。宋绍兴中建，以祀周朴。朴字大朴，吴人。其初隐于安溪县南山下，后徙此山，假寺丈室，绝去荤酒，块然静居。黄巢至福州，求得朴，问曰：“能从我乎？” 朴曰：“我尚不仕天子，安能从贼？” 巢怒杀之，涌白乳尺五寸，后人立祠焉，并祀观与逢日三贤。而双峰寺亦有三贤堂，则法主李中丞瓒、寺僧懒安及朴也。宋绍兴初，张浚谪福州。

将游双峰，夜梦一僧与一金紫人及白袍士来谒。翼日登山堂，见三公如梦中，异之。后为帅，游乌石，至朴祠，叹朴死节三百年未有庙额，乃以奏请，赐号刚显。懒安者，郡之陈氏子，受业黄蘗山，习律乘。尝自念言：“我虽勤苦，未闻元极。乃孤钖游方。” 造百方丈，礼而问之。自兹领旨，更不驰求。同参祐禅师，创居沩山，躬耕助道。及祐归寂，众请接踵住持。有问：“黄巢军来，和尚何处回避？” 曰：“五蕴山。” 曰：“忽被捉著如何？” 曰：“恼乱将军。” 及朴被杀，懒安闻而脱去。贼入塔，以剑斫塔，亦涌白乳三尺。巢言：自入闽，才杀一人，有半而已。故郑昂庙诗有“才杀人半” 之语，曰：尊胜真堂像祀知州孟彪。崔干曰：慈氏阁巡官锺杲建。后弃官出家，以身餧虎。曰道士井，晋时林氏入闽，有华阳道士谓之曰：“可凿井南山下，遇盘石则止。” 林如言，及盘石，有白豕跃入，涌泉出，曰仙井。仙人任放所凿，曰崔公井。井在尊胜堂前，崔干赏其甘美，曰放生池。

粤王山　在郡城北隅，半蟠城外，东联冶山，一名将军山，一名“泉山” ，闽越王无诸旧城处也，一名“屏山” ，又曰“平山。” 唐刺史裴次元游宴城东，爱其峰峦巉峭，林壑幽美，遂命辟球场于山南，构亭为记。各尽其处，则有望京山、观海亭、双松岭、登山路、天泉池、翫琴台、筋竹岩、枇杷川、荻芦冈、桃李坞、芳茗源、山阴亭、合清洞、红蕉坪、越壑桥、独秀峰、筼筜坳、八角亭、盘椒石、白土谷、涟漪亭、东阳陂、分路桥、乾冈岑、木瓜亭、石堤桥、海榴亭、松筠陌、夜合亭，凡得景二十九，作二十，咏诗记之。其山有饮马池，闽越王凿也。有古井曰越王井，名金鸡井。有琴石，越王鼓琴处也。有曲水苔泉，郡第一泉也。有环峰亭，上有宋光宗御书。有“绝学寮” ，宋丞相张浚读书其中。皇朝跨山筑城为楼，曰“样楼” ，今更名“镇海。” 有“翠涛亭。” “样楼” 者，国初遣驸马都尉王恭来此筑城，恭先作楼为式样，故名“样楼。”

罗山　，九仙之支也。在万岁寺南，闽县学之北。中有法海寺。按《闽书》，梁孟司空舍地为之，伪闽徙之城西，晋开运二年复旧。宋始寺曰“法海。” 明嘉靖中，蓝御史济卿居之，御史诸孙鬻其旁地于户部郎陈长勉。万历中，济卿孙圻复舍为寺。长勉归所鬻地，为全寺如故。旧有罗山堂、金积园、万绿堂、友石斋诸胜。

丁戊山　按《闽书》，亦九仙之支也，以在郡城中，又曰中山，旧为嵩岳观，称中山高岳崇福行宫，盖闽王望祀之所。唐有释宣一者居之。宣一，仙游人，检身以律，终食不逾，一室晏如。

钟山　在城西南隅，旧属怀安县。钟山巷下有大中寺，故梁太守袁士俊第。内有小山，时闻钟声，因舍为寺。按《闽书》，号袁寺，寺有八百罗汉像，题曰天台雁宕。佛书云：“诺矩那与其徒八百众居震旦国。” 今五百居天台，三百居雁宕。是堂像八百，故合而题有观音像，政和间，清凉院僧宗颜刻木为之，像大而色，故将饰之。忽梦谓“我当城居。” 俄大中僧数百人。亦以梦来致。遂设是像。一都亦有《钟山》。

灵山　，在城东隅，微有冈阜，皆入民居。以上诸山，或隐或见。前代真宫梵宇，香灯相望，今多颓废矣。按《闽书》，越王山之支也，亦名大云，中有开元寺，寺有唐明皇像。会昌中，汰天下僧寺，州独存一，此寺也。天祐中，王审知既作城，塑北方毗沙门天王以镇之。其谓之天王者，唐天宝元年西蕃寇安西，明皇诏不空三藏诵经。不空因言：“北方毗沙天王神通，可以御之。” 会西安亦奏将战，有神丈馀金甲而来。因敕诸道州府城西北及营寨，并设其像。寺后山曰芝山。芝山，东吴时有都尉营，置典船都尉造舟。此山之麓复有太平寺。后唐同光元年，王审知于城西南张炉冶十三所，铜蜡三万斤，铸释迦弥勒像，庄宗题为金“身报恩寺。” 又泥金银万馀两，作金银字四藏经各五千四十八卷。

长乐山　。闽越王时，山间居民梦神人乘白马至此，因名白马山。伪闽改闽县为长乐，易今名。有净土寺。梁时州人郑招勇捐宅为之。唐会昌中，废为白马庙。咸通中，郡人迎僧惠筏居之。及夜，有戎服若拜而辞者，或见乘白马去。观察使李景温因撤为寺，号“东禅净土。” 惠筏化后，禧宗诏谥为“辨才大师。” 宋绍兴中为光大藏。明成化改曰“东禅宝峰寺。” 寺有米芾书额，有《大藏经板》，有画像，有宋徽宗赐僧达泉御书，有“东野亭” ，蔡襄书额，有刘照诗，有清阴亭，有芙蓉阁，有放生池，有小兰亭，宋郡守褉饮处，山阴有温泉焉。东

禅寺旁有海印庵，元至正中，僧云谿建，号“梅边小隐” ，又曰“水竹幽居。” 与客弹琴赋诗其间。山南为三昧山，惠筏塔在焉。

茶园山　发脉金鸡山，山南为宝月山，伪闽王延禀为王仁达所败，奔此。

金鸡山　去城三里。相传秦始皇时，望气者云“此山有金鸡之祥” ，遂斸山脊以厌之。其斸处，人行为巷，号鸡公巷。山北渐高，曰青鹅，桑溪之水出焉。

龙窟山　亦名曲水，闽王流觞处也。按《闽书》：溪东荔枝林，唐宋时荔枝最盛，傍有三友墓。明弘治间，有徐吴林者，三友莫逆也，死而同穴，在金鸡山后。山古有穴，蟒额带“王” 字，人以龙而祀之。有岭曰猎岭，有冈曰鸡心峦。西连奇山，山多怪石。其诸小山曰峭谷山，曰东湖山。东湖山，宋林观过林夙之居在焉。

凤丘山　去城五里，有朱文公大书“凤丘” 二字，又有“鹤林” 二字。北连蒲岭，俗名婆岭，南迤际江。按《闽书》，宋彭耜修真地也。耜师白玉蟾，作《问道二编》，得太乙、刀圭、火符之术。玉蟾自谓于耜仙家父子云，其隐此山与妻潘蕊珠烹炼，后俱尸解。诏封鹤林真人。

东山　，去城十里有大同、大乘二寺。大同寺，梁大同六年置，大乘寺，十二年置，皆律寺，异居而同食，合而名曰“爱同寺。” 唐神龙中，律师怀道、怀一相继居之。会昌中废，大中十一年复之，合为一尚星居。宋天圣元年，主僧戒华改为禅刹。元祐中，门下侍郎许将请为功德院。有《西院大律师碑》，刘太真撰，于𬱖书；有《罗汉堂记》，有虞公庵，虞寄隐居地也。《南史》：“寄奔晋安，陈宝应刺闽中，得之甚喜。宝应谋不轨，寄屡谏不听，遂谢绝人事，隐于东山，自称东山居士。宝应屡召不出，命焚其庐。” 有圣泉寺，在爱同寺西。唐僧怀一居此。时苦乏水，一日，二禽斗噪于地，持杖观之。杖所卓处，泉缕缕出，俄绫纹波涌。怀一环石分之，南注者以为池，东注者供汲濣。蔡襄有《圣泉》诗注云：“俗传泉涌则民安” ，是泉涸十馀年矣，今始涌也。有文殊般若寺，唐景龙四年建，寺后有山，故产金。山有多宝塔，唐永泰中代宗书；额有怀道塔碑，唐李邕作；《怀一塔碑》，唐皇甫政作。塔。中有天降舍利，松不栖禽，梁不巢燕，池不产蛙，庭无凡草之异。有榴花洞。唐永泰中，樵者蓝超遇白鹿，逐之度水入石门，始极窄，忽豁然有鸡犬人家。主翁谓曰：“吾避秦人也，留卿可乎？” 超云：“请归诀亲旧。迺来。” 主翁与榴花一枝而出，抚而寻之，恍若梦中。黄裳诗：“一枝樵客梦，两腋石门风” 有神移泉寺居高汲远。唐开元中，僧守正方心念之，一夕泉迸寺侧，往视远井，则已涸矣。有龙首涧，宋许将肄业之所。又有清音、碧岩二亭。有文殊岩。岩有古像，岁久尘败，夜忽现光。林越、闽帅饰之。有狮子峰，象形也。熙宁二年，程师孟建亭峰西。建炎三年，嗣濮王仲湜书。有涵虚沼，有松坞，一曰“松垭。” 有松高大，宋初物也。有天台井，有灵芝坞，有夜光台，有蠪龙渊，有神僧室，有鉴净寺，有山辉堂，有御书楼，藏宋太宗所赐书。有罗汉堂，有放生池。又江右里亦有东山，西连盘石，东接象岭。山傍有石洞，豁然明朗，曲折深邃，内有二石如床，名“仙石床。”

鼓山　，镇山也。屹立海滨，距城东三十里，绝地可十五里，延袤数十里而遥。巅有石如鼓，或云每风雨大作，岩洞中逄逄若鼓声。其峰则大顶、小顶。按《闽书》，大顶峰一名屴崱，状若覆釜。西望郡城，若云板，远近邨落，若聚沙、若布碁。东视大海，一气茫然，螺髻数点，隐见烟波中，相传大小琉球云。小顶峰在涌泉寺后，下视殿阁，若骑其尾。西望郡城，列雉数千，市廛阛阓，丽谯浮图。台门、府寺，释老之宫，辉霍崇丽，斗出其间。又有香炉、钵盂、白云、双髻、狮子诸峰。其冈则牛眠、半月眠狗、龙脊。支山则鼓岐、蓬岐、剑山。鼓岐下临大江，石圆如鼓。蓬岐山多巨石。剑山临江，有石如剑痕。岭则叫佛、萧湾、魁崎。魁崎上有岩曰“剑石” ，石约五十馀丈，上刻籕文，相传唐黄巢兵经此，以剑藏石。下洞则灵源《海音》、白云蛇洞，而灵源尤奇，在涌泉寺左。下数十级，西涧贯其中，覆以石桥，涧左右皆石壁削立，其左怪石无数，小径逶迤至水云亭，南向，豁然方山当其前，左则永福，右则长乐，皆在几席间。当唐会昌时，除佛汰僧，有村民凿井三丈馀，得一古砖，上刻“僧晏兴法” 四大字，以献于州。州承朝禁，取砖毁之。至王审知请僧神晏住持，大兴法教，而砖文始验。其砖盖得于此洞之旁。宋蔡襄诗：“灵泉出，石窦清。”

“吹生篁竹。飞毫划削壁，势力忽惊触。” 李觏诗：“谁把石崖齐划削，直教云气到帘帷。” 佳句也。白云洞：洞有三天门，石磴七百二十级而始至洞。明万历中僧悟所开。蛇洞在蓬崎山中，山石重叠成洞，洞口仅容一人入其内，豁然屈曲而进，莫知所止。岩则喝水国师祖师石门、华严、应真、忘归、悬钟、云屏、佛头、虎窟。喝水岩，僧神晏所居岩也。傍有石龛，水穿石壁，神晏厌其嘈聒，喝转之，水逆东流，而西涧遂涸。国师岩在西涧底，东壁，深广各十馀丈，晏师既以神力喝涸涧水，遂移居于此。尝掇石乳而食，指痕犹存。后闽王加晏号“兴圣国师” ，因以名也。《五灯会元》：“师大梁李氏子，幼恶荤膻，乐闻钟梵。年十五，出依卫州白鹿” 山规禅师，披削嵩岳，于是杖锡遍扣禅关，及造云岭，朗然符契。一日参雪峰，峰审其悬解，抚而印之。石则石龟将军、仙迹合珪、金刚鸡头、猫缒剑石，水则白猿峡浴凤池、罗汉泉、龙头乘云、神泉、窦泉、吼雷湫、印月潭、放生池、化龙池。浴凤池者，池中五色雀来浴；园林则西畬茶园、董坑荔林、砚池；寺则涌泉普度。衡山涌泉寺，在鼓山半。唐建中四年，龙见于灵源洞，从事裴胄曰：“神物所蟠，宜镇以寺。” 请僧灵峤诛茅为屋，诵《华严经》，龙不为害，因号华严台，亦以名其寺。会昌寺废，审知以居神晏，乾化二年改名鼓山白云峰涌泉院，宋为华严寺。院则白云廨、南院、浴院、南山塔院、方丈库院，庵则圆通、老禅、静观灵源、一多痴坐、平楚、耆义、崇石、白云、《云翠》、南庵泉石、东际、兴善、积翠、元贞，东庵、西庵、《三塔》、云际、蛰仙，南院塔庵、双涧塔庵。堂则选佛、恢张、观褉照堂、客省、地藏老宿，东峰独照、负春、海月，殿则国师、祖师、观音报慈，阁则罗汉、华严、九层、毗卢千佛、飞锡超凡。楼则华严、妙峰。斋寮之属，则频伸斋、首座寮、维那寮、前资寮、旦过寮、涌泉寮、白云寮、五老寮、老宿寮、憨睡室、遁室、痴坐轩、无寄轩、不动轩、自牧轩；亭则临沧、石门、望州、天风、海涛、水云、涌泉、松关、观花、后乐、普贤、境界、乘云、半山、梯云、海会、圆通、东际、通霄、白云、元公、凤尾、天风海涛亭。宋赵汝愚有诗：“江月不随流水去，天风直送海涛来。” 朱文公爱之，遂书四字于石，因名亭也。水云亭石柱上书“蔗境” 二字诗，皆不题名氏。淳熙中，四明赵蔗境与滂见之，惘然有感，题诗石上。台则《应真、涅槃》、说法；桥则东际蹴鳌、罗汉圮桥、化龙；塔则南院东西二塔；井则罗汉水滴。祠庙则闽王祠、黄石祠。闽王祠在涌泉禅院，祀王审知。当审知尊尚神晏之时，四方云侣闻风云集，倾赀给施。僧人德而祀之。黄石祠在眠牛冈。宋熙宁间，冈下民锄地，空中忽轰然有声，仰视树杪坠止香炉，遂取以下。翼日，有一道人至曰：“此黄公炉，自榖城飞至，宜为庙。” 言讫，忽失锄民惊异。先是，龙江畔有商人积木数千，一客至问值，遂遍题木数百为识，皆作“黄石” 二字。去。涉旬无消息。商诞之，以斧削题，题皆入木数寸，相与骇惧。翼日，锄民至，具言之，商遂以半价归，乡人为祠焉。山之裔为卧牛山、为孟崎跣、为罗星山。迤北为永北诸山，岩峦崒峍，东与云门山相夹，束流径闽安镇以达于海。

云门山　在洋屿，去城七十里。山中有寺，多松竹，泉石之美。有观音岩、弥陀岩、泗州岩、狮子石、坐禅石、五里泉、望拜石、仙掌石、楞迦室、吸江亭、妙善庵，南连芹岩、蒲峰、后湾、石龙诸山。长江前绕，江中琴屿、双鱼屿峙焉。

衡山　枕闽江之左，《元和图志》：“闽郡有衡山，一名霍山，形如钟甬，路接鼓山，下有龙脚石，突跨江侧，长七八丈。”

凤洋山　势如抟凤，山顶有仙亭遗址，石床、棋枰几案。旧传仙人王进才飞升于此。峭壁刻“登龙” 二字，地名龙门。

婴台山　傍有铜斗山。天马峰下有传野桥，龙溪之水出焉。

鹫峰山　上有马面潭，岁旱祷此。

盘石山　三“顶三石，高十馀丈，上叠一石，方如棋盘，天欲雨，云出焉。龙溪绕其下，风恬浪静，纶网集焉。”

石门山　，南接湖林，北连濂山，山两傍壁立，上有二石，峭拔峙其傍山曰“重云山” ，中有岩，平坦十馀丈，中有龙井。

冶山　在城东北隅，旧属怀安，欧冶子铸剑处也。苏林注：“冶，山名也” ，今名东冶。《治平图》谓之“泉山” ，即今福州将军山是也。其阳唐之元和秣场、潭塘、冶岛在焉。又南百馀步有剑泉院。唐元和，僧惟干濬之，得铜刀剑环数枚，犹有治灶在竹。

林间山北有欧冶池。贞元中池水赤如血。宋绍兴中有龙昼见，郡为立庙，郡守程师孟创《欧冶亭》。

闽山　乌石之支也。有巨篆“闽山” 二字，又名“玉尺山。” 宋守程师孟以光禄卿知郡，常游此寺，石刻“光禄吟台” 四字。

藤山　自天宁山而东为此山，地脉起伏如瓜藤，其地多梅，有梅花坞。又东一峰曰“鳌头” ，繇藤山发脉，耸而反顾。又东为壶屿山、石室山。山东有井泉，亢旱不竭。

高盖山　，上有仙坛，坛有池曰“青龙” ，俗曰“天池。” 有峰曰“徐女” ，相传水仙之女也。采苦参服食于此，又名苦参，其后参皆甘矣。山有洞，曰芦湾，洞口有棋盘石，有井。至唐大中十年建祠，宋因之，号显圣武勇王。庙有左右二王。熙宁间，闽兵戍熙河，二王现云端，大战获捷。政和间，戍桂府。征蛮之际，二王复现，降大雹，飞黄蜂“以退蛮兵。” 宣和二年，浙寇窃发，连陷数郡。将及境，提刑俞向自建安领兵南下，黄蜂数万，随舟蔽江，居民咸谓神助，大新祠宇。建楹之时，有青赤二小蛇，蜿蜒香几间累日，暨上梁，俄两见跂首北向移时，既奉二王像入庙，二蛇又现。及庙成，俞向临奠前夕，梦有神人青色，以迁祠。谢礼毕，青蛇忽现左王神前，色如梦中。祷右王神前，赤蛇亦出。邦人信敬益笃。州以闻，朝敕赐庙号武济。台西有灵沟，庙地故名洪沟。元至正间，潮水涨溪，忽一浮槎泛沟累日，乡人异之，奉之巨石之上。是夜乡父老咸梦一绯衣神人谓曰：“素习岐黄，利济功多，今当庙食兹土。” 父老即其处立庙，服食香烬，百疾皆愈，因号灵沟医官大王。又有堤名新丰市堤，唐翁承赞册封闽王审知还朝，于此饯别。承赞诗有“登云楼上方停乐，新市堤边又举杯” 之句。

葫芦山　，一名梁山，上有紫台，为扈屿、为横屿，为刘屿，为紫微岩。唐有紫微公于此得道，轻举为五仙岩。上五石并列，中一石高起二十丈许，攀缘无路。为文笔峰、为三琅峰，为百六峰。以自清廉里之方山至此，为峰百有六十。其可记者，为玉水峰，为富山峰，为贪狼峰，为莲花峰，为方岩峰、为白鹿峰，为古城峰，为飞蓬峰，为紫苔峰，为太平峰，为金仙峰，为天柱峰，为朝阳峰，为金栏峰，为起云峰，为宝台峰，为大座峰，为玉蕊峰，为双童峰。其旁小山，为石鼓、石壁、《岱顶》。《岱顶》之南，峭壁数仞，下有群潭焉。

东峰山　，高不亚鼓山，俗呼“东峰鼻。” 脉连五仙岩，峰顶巨石有仙人迹。

塔峰山　突起平地，里名“尚书干。” 宋乡人林津龙官至尚书，故名。

木屿山　连于塔峰，周遭有三江淘江，潮汐通焉。

方山　一名五虎山，四面如城郭，突兀端方。省会。南有三案，是山峭拔秀碧，出二案之上，正直。闽藩取名为五虎，若於菟然。古时记作谯楼，可五十仞以镇之。而闽藩出楼下，亦杜正门，旁出以避之。汉仙人介琰尝隐此山。上有阿育王塔，陈天嘉元年置。有方山寺，有石坛、石床、石棋局。有灵壁岩。山之阴有峰隆然，逆驰而西，曰黄岩，乡人于此祷雨。又有岩曰灵源，溪中有鲤鱼石，甚奇，四周橘柚，其味特甘，可食而不可窃。唐天宝中，赐号“甘果。”

浮峰山　俗传潮盈则山浮。其西曰筹岐乌石岩，岩东为玉壶山，上有三台石，相传此石自武夷飞来。山之别支有文笔山，大江环其下。九龙山　，去城七十里，高插天表。岭曰狂牛，潭曰昆济。明成化间，乡人车水溉田，见其下大书“昆济” 二字。潭穴通马江，为龙湫。其支为唐屿，西曰洞山，有狮子石，下为洞江。。